b'\n_START_ARTICLE_\nPekel je vendarle pekel\n_START_SECTION_\n1. del\n_START_PARAGRAPH_\nJurij je v bolni\xc5\xa1nici umrl, pride v pekel in nadvse presene\xc4\x8den ugotovi, da so bile njegove predstave o peklu povsem druga\xc4\x8dne. Umazano obrekovanje mu pojasni hudi\xc4\x8d Boltizar: pekel je kraj svobode, spolne, vsakr\xc5\xa1ne. Vse osebje se trudi, da bi izpolnilo sleherno \xc5\xbeeljo gostov. Le na\xc4\x8delnik Belizar ga mora izpra\xc5\xa1ati, a je to zgolj formalnost. Ko je to opravljeno, Belizar Juriju \xc4\x8destita za njegovo gre\xc5\xa1no \xc5\xbeivljenje. Ker je vedno zvesto sledil hudi\xc4\x8devskemu pri\xc5\xa1epetavanju, bo nagrajen z vilo ob morju, luksuznim avtom, jahto itn. Jurij je navdu\xc5\xa1en, saj ima ob\xc4\x8dutek, da je pristal v nebesih in ne v peklu. \xc4\x8cez \xc4\x8das se v peklu znajde tudi Jurijeva \xc5\xbeena Marta, ki po prvem za\xc4\x8dudenju nad prijaznim sprejemom kar kipi od ogor\xc4\x8denja in razo\xc4\x8daranja. Gre\xc5\xa1ila je, kolikor je mogla, v upanju, da bo v peklu delala pokoro, zdaj jo pa namesto ognja in muk \xc4\x8daka zelo udobna hi\xc5\xa1ica v planinah. Belizar, ki je sprva u\xc5\xbealjen zaradi njenih barbarskih predstav o peklu, ji svetuje naj sprejme, kar ji daje usoda in naj ima to za kazen. Vsaj na za\xc4\x8detku, kajti ve\xc4\x8dnost je dolga!\n_START_SECTION_\n2. del\n_START_PARAGRAPH_\nJurij se zabava z dekleti in s Kleopatro, ki pa je naveli\xc4\x8dana in \xc5\xbealostna. Pride Marta in mo\xc5\xbeu z u\xc5\xbeitkom pove, kako ga je varala, mu kradla denar, mu podtaknila otroka drugega mo\xc5\xa1kega\xe2\x80\xa6 Jurij, ki je bil prepri\xc4\x8dan, da je bila njegova \xc5\xbeena angel, je obupan. Edino kar je bilo v njegovem \xc5\xbeivljenju lepega je postalo grdo in umazano. Kleopatra mu pravi, naj se ne razburja, da je vse zaman. \xc4\x8clovek lahko v peklu dela karkoli ho\xc4\x8de, vendar se ne bo ni\xc4\x8d spremenilo. \xc5\xbdeli si umreti, ali vsaj zaspati. Jurij je z Belizarjem na najvi\xc5\xa1ji gori, vendar ne more u\xc5\xbeivati v razgledu. Resnica ne more tekmovati z domi\xc5\xa1ljijo, ta pa ne s hrepenenjem. Tu je vse prelahko, \xc5\xbeelje se izpolnijo takoj in brez truda, zato ne prina\xc5\xa1ajo zado\xc5\xa1\xc4\x8denja. Tudi na zemlji bo kmalu tako, mu odgovarja Belizar. Pove mu, da kmalu ne bo ve\xc4\x8d nobene razlike med peklom in zemljo. \xc4\x8ce pa Jurij \xc5\xbeeli trpljenje in trud, si lahko \xc5\xbeivljenje organizira tudi tako. Ima svobodno voljo in nih\xc4\x8de ga ne sili, da mora kar naprej u\xc5\xbeivati. A Jurij ne zna drugega. Ne more ne izkoristiti vseh teh mo\xc5\xbenosti, ki se mu ponujajo. Ob pogovoru z Marto se zave, da preveliki u\xc5\xbeitki lahko zadu\xc5\xa1ijo u\xc5\xbeivanje. V \xc5\xbeelji po izhodu iz te pasti, Jurij Marto ustreli, a takoj so tu hudi\xc4\x8di, ki Marto o\xc5\xbeivijo. Tu ni ne smrti, ne starosti, ne bolezni, vse je popolno in sterilno od obupa. Belizar Juriju s peklensko logiko doka\xc5\xbee, da je razvoj moral iti v to smer. \xc5\xbdalostno je le to, da morajo za napredek skrbeti sami hudi\xc4\x8di, saj se nikomur drugemu ne ljubi. Jurij sklene, da bo za\xc4\x8del hoditi v \xc5\xa1olo, \xc5\xa1tudirati, se u\xc4\x8diti. Mora se vendar otresti tega obupnega brezdelja! Vendar se Jurij tudi tega kmalu naveli\xc4\x8da. Na izletu na goro z Marto ugotovita, da jima \xc5\xbeivljenjska sila usiha. Samo omejitve naredijo \xc4\x8dloveka sre\xc4\x8dnega, teh pa ne znamo in ne moremo ve\xc4\x8d ne ljubiti, ne sovra\xc5\xbeiti. Misel, da bo tako vso ve\xc4\x8dnost navda Marto s tako grozo, da se vr\xc5\xbee v prepad \xe2\x80\x93 kar pa je seveda zaman. Jurij je potopljen v globoko brezbri\xc5\xbenost, ko ga obi\xc5\xa1\xc4\x8de Belizar in mu pove, da se je zemeljska obla sesula in da se bo vse za\xc4\x8delo znova drugje. Zemlja je bila samo \xc4\x8dlen neskon\xc4\x8dne verige, saj nebitja ni Tudi tisti, ki niso gre\xc5\xa1ili, niso nikoli zares umrli, njihova sre\xc4\x8da je v tem, da bodo na novi Zemlji spet lahko za\xc5\xbeiveli resni\xc4\x8dno \xc5\xbeivljenje. Jurij vro\xc4\x8de prosi Belizarja, naj ga po\xc5\xa1lje tja, spal bo v ledenih jamah, se boril z zvermi, trpel mraz in lakoto in vse \xe2\x80\x93 da bo le zares \xc5\xbeivel, kajti tako ne more ve\xc4\x8d! Belizar je u\xc5\xbealjen: to ni mogo\xc4\x8de! Nehvale\xc5\xbeen je kakor vsi, ki so tukaj. Jurij ostane sam in si histeri\xc4\x8dno dopoveduje, da je sre\xc4\x8den, sre\xc4\x8den, sre\xc4\x8den\xe2\x80\xa6'